钦定古今图书集成/明伦汇编/官常典/第489卷 > 权武
## 钦定古今图书集成/明伦汇编/官常典/第489卷 > 权武

按《隋书》本传，“武字武。”天水人也。祖超，魏秦州刺史。
父袭庆，周开府。从武元皇帝与齐师战于并州，被围
百馀重，袭庆力战矢尽，短兵接战，杀伤甚众，刀槊皆
折，脱胄掷地，向贼大骂曰：“何不来砍头也！”贼遂杀之。
武以忠臣子起家拜开府，袭爵齐郡公，邑千二百户。
武少果劲，勇力绝人，能重甲上马。尝倒投于井，未及
泉，复跃而出，其拳捷如此。从王谦破齐服龙等五城，
增邑八百户。《平齐》之役，攻陷邵州，别下六城，以功增
邑三百户。宣帝时，拜劲捷左旅上大夫，进位上开府。
高祖为丞相，引置左右。及受禅，增邑五百户。后六岁，
拜浙州刺史。伐陈之役，以行军总管从晋王出六合，
还拜豫州刺史。在职数年，以创业之旧，进位大将军，
检校潭州总管。其年，桂州人李世贤作乱，武以行军
总管与武侯大将军虞庆则击平之。庆则以罪诛，功
竟不录，复还于州。多造金带，遗岭南酋领，其人复答
以宝物，武皆纳之，由是致富。后武晚生一子，与亲客
宴集，酒酣，遂擅赦所部内狱囚。武尝以南越边远，治
从其俗，务适便宜，不依律令，而每言“当今法急，官不
可为。”上令有司案其事，皆验。上大怒，命斩之。武于狱
中上书，言“其父为武元皇帝战死于马前，以此求哀。”
由是除名为民。仁寿中，复拜大将军，封邑如旧。未几，
授太子右卫率。炀帝即位，拜右武卫大将军。坐事免。
授桂州刺史，俄转始安太守。久之，征拜右屯卫大将
军。寻坐事除名，卒于家。有子弘